**Carmen patriae**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Carmen Patriae

Despre ţară azi nu mai cântă nimeni

pana poeţilor a încremenit

în aşteptare

precum frunza bolnavă

prin aerul trufaş şi sordid al iernii.

Ici, colo, arborii cad pe furiş

iar apele îşi fac de cap

şi nu mai încap în maluri

secerând câmpul

cu prispa caselor îndoliate.

Mă gândesc că e timpul să scriu un imn

care să împrăştie greierii

prin iarba

amară

obosită

abia surâzândă a sufletului.

Carmen Patriae!

Poeţii sunt chemaţi la datorie

şi aprind focuri sub platoşa ruginită

când se întorc din week-end

iar câmpul geme sub povara

sutelor, miilor de rime

nerostite

nenăscute.